Seun (12) ry ma per ongeluk dood | Netwerk24
Deur Anena Burger 14 Augustus 2020 18:13
'n Ma (39) van Kathu in die Noord-Kaap is Donderdagaand in 'n fratsongeluk deur haar 12-jarige seun doodgery.
Kol. Mashay Gamieldien, polisiewoordvoerder, sê die voorval het omstreeks 17:15 by die gesin se huis in 'n gegoede buurt van Kathu gebeur.
Die vrou, 'n ma van vier minderjarige kinders, het na bewering haar oudste seun gevra om een van die gesin se voertuie, 'n Toyota Land Cruiser, te skuif.
Die vrou het glo vir haar seun aangedui tot waar hy in trurat die Land Cruiser moes beweeg toe hy per ongeluk op die versneller getrap het.
Die vrou is tussen twee voertuie vasgedruk.
Paramedici wat hulle na die toneel gehaas het, het alles in hul vermoë probeer om die vrou se lewe te red, maar sy is op die toneel dood verklaar.